Títulu: Todos los hermosos caballos
#000002
Tres l’ésitu de la so gran novela La carretera (yá reseñada nesti blogue) y el de la película No es país para viejos, sofitada n’otru llibru suyu, llegó-y la fama, una fama que desprecia «olímpicamente»negándose a convertise nun fenómenu de feria, como otros munchos faen ensin tantu merecimientu. Recupero, agora, parte de la so obra primeriza p’atopame con una guapísima novela que ye, nun sólo l’aprendizaxe del autor en cata de la so profesión, sinón tamién -o principalmente- l’aprendizaxe a la vida d’un par d’adolescentes nun pueblu americanu fronterizu con México. Ye ésta, dígolo yá, la historia d’un viaxe iniciátiu nel que dos mozos de families desestructuraes -John Grady y el so amigu Lacey- marchen de casa camín del vecinu país pa buscar trabayu y conocer mundu. Y alcuentren les dos coses... y unes cuantes más. El trabayu, nun ranchu importante onde van facer de vaqueros, con unos perguapos capítulos onde la ñatura, los caballos y los homes formen una unidá perfeuta. McCarthy destila nellos tola so calidá lliteraria hasta’l puntu d’emocionar al llector cola descripción de los sos paisaxes. La vida dura, ruda, arispia de los vaqueros, l’esfuerzu a la fin recompensáu na cena xunto al fueu, na charra colos collacios...
#000004